b'\n_START_ARTICLE_\nPillebiller\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (1\xe2\x80\x9310 mm), ovale biller, kroppen er noks\xc3\xa5 sterkt hvelvet. P\xc3\xa5 farge er de gjerne gr\xc3\xa5/brun/svarte, ofte med metallglans. Mange har oversiden dekket av fine, lyse skjell eller fl\xc3\xb8yelsaktig best\xc3\xb8vning. Hodet er lite, nedb\xc3\xb8yd og vanligvis ikke synlig ovenfra. Det kan felles inn i en grop i forbrystet. Fasett\xc3\xb8ynene er temmelig sm\xc3\xa5 og ovale. Antennene er noks\xc3\xa5 korte, 11-leddete, svakt k\xc3\xb8lleformede. Brystskjoldet (pronotum) er bredere enn langt, noks\xc3\xa5 hvelvet, med tydelig avsatte sidekanter. Dekkvingene er noks\xc3\xa5 korte og brede, hvelvede, med eller uten punktstriper. Beina er korte, f\xc3\xb8ttene kan felles inn i en fure p\xc3\xa5 leggen og hele beina kan felles inn i furer p\xc3\xa5 undersiden, slik at kroppsformen blir helt glatt. Larvene er C-formede, halvm\xc3\xa5neformede eller sylindriske.\n_START_SECTION_\nLevevis\n_START_PARAGRAPH_\nB\xc3\xa5de voksne og larver lever av stort sett av mose, selv om enkelte arter ogs\xc3\xa5 kan finnes p\xc3\xa5 lav og urter. De voksne beiter p\xc3\xa5 overflaten av moseteppet, mens larvene stort sett lager tunneler nede i mosen. De fleste er nattaktive. Pillebillene finnes ganske h\xc3\xb8yt til fjells og er en av de tallrikeste bilegruppene i h\xc3\xb8yfjellet.'